**Útmutató fókuszcsoportos interjú lebonyolításához a doktori iskolák részére**

A **fókuszcsoportos interjú** több személy interaktív kommunikációját foglalja magában. A moderátornak különleges szerepe van a csoport vezetésében. A fókuszcsoportos vizsgálat során a kutató nem csak konkrét válaszokat kap, hanem figyelemmel kísérheti a válaszokhoz kapcsolódó kommenteket, gesztusokat, valamint a csoportdinamikai sajátosságokat, mint például a vita vagy a vélemény elhallgatása.

Az **interjú célja**, hogy az alacsony létszámú, specifikus doktori képzés esetében is a doktori iskola, továbbá Miskolci Egyetem információkhoz jusson a doktori iskola működéséről, a hallgatói elégedettségről, hallgatói motivációkról.

A fókuszcsoportos interjúk szervezéséért és lebonyolításáért elsősorban a doktori iskola titkára vagy az adminisztráció ellátásáért felelős munkavállaló, illetve a kari minőségbiztosítási vezetők és a Minőségbiztosítási Központ munkatársai a felelősök. Fontos, hogy a fókuszcsoportos interjúk szervezése és levezetése minden doktori iskolában azonos irányelvek és kérdések mentén történjen, mert csak így biztosítható az adatok egységes rendszerben történő elemzése. Kérjük, hogy a szervezésnél és a lebonyolításnál is tartsa be az útmutatóban leírtakat!

Előkészítés, szervezés:

***Doktori iskolánként 2 darab (az egyiket a magyar, a másikat a külföldi hallgatók számára) fókuszcsoportos interjú megszervezését és lebonyolítását kérjük, minden, a doktori iskola képzésében részt vevő doktorandusz meghívásával.***

Az interjú megszervezését ***online formában*** javasoljuk, lehetőség szerint ~1,5 órás időtartamban. Amennyiben a résztvevők beleegyeznek, a megbeszélés kerüljön rögzítésre, felvételre. Online megvalósítás esetén is szükséges a résztvevők neveinek rögzítése, csak és kizárólag azért, hogy dokumentálásra kerülhessen, hogy kik vettek részt az interjúban. A kérdésre adott válaszoknál a nevek feltüntetése tilos az anonimitás biztosítása érdekében.

Az interjú sikeres lebonyolítása és az anonimitás biztosítása érdekében a minimum **létszám** 2 fő. (Amennyiben ez nem biztosítható, kérjük, hogy próbálják meg a létszámkorlát elérését a magyar és külföldi hallgatók együttes megkérdezésével biztosítani.)

Célszerű visszajelzést kérni a várható részvételről, mert 10 fő feletti létszám esetén érdemes megfontolni a csoport bontást, kisebb csoportokban történő lefolytatást.

Amennyiben jelenléti formában kerül az interjú megszervezésre:

* Fontos, hogy az interjú helyszínéül olyan termet válasszunk, amiben ideális körülményeket tudunk kialakítani! A terem legyen minél semlegesebb, megszokottabb jellegű, a beszélgetők figyelmét lehetőleg ne vonja el semmi. A termet úgy rendezzük be, hogy a moderátor rálásson mindenkire és a résztvevők lehetőleg egymást és a moderátort is lássák!
* A fókuszcsoportos beszélgetéseket általában videofelvételen rögzítik. Ha ez megoldható, akkor a kamerát a moderátor mögött kell elhelyezni. Ha nem oldható meg, akkor a fókuszcsoportos interjú során hangfelvételt kell készíteni és a moderátor mellett jelen kell lennie egy asszisztensnek is, aki követi a beszélgetést, lejegyzi a beszélgetés kapcsán elhangzó új, váratlan szempontokat, a csoport véleményét befolyásolni tudó érveket, a többségi és kisebbségi véleményeket, motivációkat.

A **moderátor**nak a doktori iskola titkárát javasoljuk a bizalmi légkör megteremtése érdekében. A moderátor szempontjából fontos az odafigyelés, a nyitottság az új ötletekre, az érdeklődés az emberek és a téma iránt, a humorérzék és barátságos viselkedés, a megfelelő kommunikációs készség, az alkalmazkodóképesség és a „hallgatás képessége” is.

**Útmutató a beszélgetéshez**

1. Bevezetés (5 perc)

MODERÁTOR:

Bemutatkozás

Kutatás célja: Tájékoztassa a hallgatókat a beszélgetés céljáról, illetve arról, hogy az elkészült felvételek csak az elhangzottak elemzésére szolgálnak, az adatokat az ME Adatvédelmi Szabályzata szerint kezeljük, az anonimitás biztosított. Elemzés után a felvételeket megsemmisítjük, erről Megsemmisítési jegyzőkönyv készül.

Hozzájárul-e a videó/hangfelvételhez? (Igen/Nem)

2. Kérdések: (kérdéscsoportonként 10-15 perc)

1. Motiváció

* Miért jelentkezett a doktori képzésre? Mi a célja a doktori képzéssel?

1. A képzés megítélése

* Mi a véleménye összességében a képzési programról?
* Mennyiben ad többet a mestertanulmányaihoz képest?
* Mennyire tartja módszertanilag erősnek a képzést?
* Mennyire támogatja a képzés az összefüggések felismerését, alkalmazását?
* Összességében milyennek ítéli és miért:
  + a képzés oktatási színvonalát?
  + tananyag ellátottságát?
  + óratartási fegyelmét?
  + az oktatók elérhetőségét és hozzáállását?
  + a tananyagok aktualitását?

1. Kutatás

* Mit tart a kutatási tevékenysége előrehaladása erősségének?
* Mi hiányzik a kutatási tevékenysége eredményességéhez?
* Milyen kockázatokat tud beazonosítani a kutatási tevékenység sikeres befejezéséhez?
* Sikerült-e eredményesen bekapcsolódnia egyetemi kutatási műhelyek, projektek munkájába?

1. Publikáció

* Milyen színvonalúnak ítéli a publikációs tevékenységének a támogatását?
* Hogyan segíti a publikációs tevékenységét a témavezetője?
* Hogyan segíti a publikációs tevékenységét a doktori iskola?

1. Hasznosulás

* Véleménye szerint hogyan fog hasznosulni a doktori iskolában szerzett tudása és ismerete?

3. Köszönet a részvételért, lezárás (5 perc)

**Tippek:**

* Kövesse a beszélgetés útmutatóját, de legyen rugalmas a felmerülő témák feltárásában! Bátorítsa a résztvevőket, hogy osszák meg tapasztalataikat és fejtsék ki álláspontjukat!
* Figyelje az időt, hogy minden tervezett témát le tudjon fedni. Tartsa a vita menetét, de biztosítsa, hogy mindenki lehetőséget kapjon a hozzászólásra.
* Moderátorként maradjon semleges, hogy ne befolyásolja a résztvevők válaszait.
* Figyeljen a nem verbális jelzésekre!

**Az interjút követően** el kell készíteni a fókuszcsoportos interjú **összegző értékelését** a kérdéscsoportok struktúrájában. Nincs terjedelmi elvárás. Törekedni kell a pozitívumok megfogalmazására, illetve a negatívumok fejlesztési javaslatokként történő megfogalmazására.

Az értékeléseket (a magyar, illetve a külföldi doktorandusz hallgatókkal készített interjúról) a Doktori Iskola vezetőjének áttekintésre és intézkedésre, illetve a Minőségbiztosítási tájékoztatásul meg kell küldeni elektronikus formában.

A doktori iskolák összesített fókuszcsoportos értékelését az Egyetemi Doktori Tanács hagyja jóvá.